Hildur Björnsdóttir hefur lagt tillöguna fram í þriðja sinn . Samsett / Getty / Aðsend Bólusetningar hafa verið mikið í umræðunni eftir að mislingasmit voru greind í sjö einstaklingum víða um land . Hildur Björnsdóttir , borgarfulltrúi Sjálfstæðisflokksins , er ein þeirra sem vill sjá úrbætur í bólusetningum og hefur barist fyrir bólusetningarskyldu í leikskólum borgarinnar . Hildur hefur nú lagt fram tillögu þess efnis til borgarstjórnar í þriðja sinn . „ Ég lagði þessa tillögu fram í haust og hún er felld með þeim rökum að það séu engar aðstæður uppi hérlendis sem kalli á svona aðgerðir . Í lengri tíma höfum við vitað af því að það geisi mislingafaraldur í Evrópu , svo förum við að heyra af tilfellum erlendis . Þá finnst manni vera komnar upp þessar aðstæður sem borgarstjórnarmeirihlutinn var að kalla eftir , “ sagði Hildur í viðtali í útvarpsþættinum Reykjavík Síðdegis á Bylgjunni í gær . Hildur segist hafa lagt tillöguna fram öðru sinni , hún hafi aftur verið felld . „ Ég átta mig eiginlega ekki á forsendunum , þau eru greinilega ekki reiðubúin til að grípa til þessara aðgerða . Þau hafa notað þau rök að þau vilji ekki jaðarsetja börn en tillagan gerði nú ráð fyrir því að gætt yrði að því , “ sagði Hildur spurð að hvaða rökum borgarstjórnarmeirihluti hafi haft fyrir því að hafna tillögu Hildar öðru sinni . „ Eftir hverju er verið að bíða ? “ Eins og áður segir breytti Hildur tillögu sinni áður en hún var lögð fram í þriðja sinn . „ Í millitíðinni berst erindi frá sóttvarnarlækni þar sem hann leggur það til að borgir leiti eftir samstarfi við heilsugæsluna til að auka þátttöku barna í bólusetningum . Þá legg ég fram þá tillögu að borgin leitist eftir slíku samstarfi og reyni þá að fá hjúkrunarfræðinga inn á leikskólanna eins og tíðkast í grunnskólanum . Þannig að bólusetningarnar yrði framkvæmdar inni á leikskólanum , auðvitað að gefnu samþykki foreldra , “ sagði Hildur . Tillagan veiti aukna þjónustu , til að mynda við foreldra . Hildur segir að með tillögunni séu þau börn sem ekki eru bólusett vegna gleymsku foreldra , en ekki vegna andstöðu þeirra við bólusetningar , bólusett á leikskólanum . „ Þetta kerfi gæti gripið þau börn “ „ Markmiðið er alltaf að auka þátttöku í bólusetningum og tryggja þetta hjarðónæmi sem við reynum að ná fram með góðri tíðni bólusetninga . Ég held við getum náð því markmiði með þessari tillögu . Maður veltir því stundum fyrir sér eftir hverju er verið að bíða , hversu mörg tilfelli þarf til þess að við teljum aðstæður vera uppi til að grípa til aðgerða ? , “ sagði Hildur Björnsdóttir , borgarfulltrúi Sjálfstæðisflokksins , í Reykjavík Síðdegis í gær .